**Javaslat a Szűcs József utcanév megváltoztatásához**

Kiskőrösön néhány kivételtől eltekintve szokatlanul hosszú ideig nem léteztek utcanevek. 1894-ben, halálának évében kapta meg a "Vásári/Vasúti" -ként emlegetett korabeli főutca Kossuth Lajos nevét, valamint ugyanekkor lett a "Nagy utcaként" elnevezett másik főbb útvonal Petőfi Sándorról elnevezve. Ezek után csupán egy jelentősebb változtatásról tudunk, 1906-ban, a II. Rákóczi Ferenc emlékévében tiszteletből a korábbi Fölszegi utcát a fejedelemről nevezték el. A többi utca elnevezése ezek után más-más okokból, de elmaradt. Ám 1928-ra ez a helyzet, továbbá az, hogy mai értelemben vett házszámok sem léteztek, nem volt tovább tartható, ezért az elöljáróság és a képviselőtestület kénytelen volt nevet adni nekik.

A Szabolcs testvérek által nyomtatott várostérkép azonban csak a második világháború végéig ’maradt érvényben’. A háborút követően előbb 1945-46-ban, majd 1949 után is történtek névváltoztatások. Néhány példa ebből az időszakból: a Horthy Miklós kormányzó nevét viselő utca Dózsa György nevét vette fel, a gróf Bethlen utca Mészáros Lőrincét, a gróf Teleki utca előbb Rákosi Mátyásét, majd Bajcsy-Zsilinszky Endréét. Sajnos a névváltoztatásnak esett áldozatul a Kiskőröst újratelepítő Wattay család utcaneve is, ma Klapka György utca néven ismerjük. Az Okolicsányi földesúri család nevét viselő utca Lenin nevét vette fel, a Kubinyi család utcája Alkotmány utca lett.

Az államszocializmus időszakának második felében került sor Kiskőrös várossá fejlesztésére, amelynek során a korábbi falusias településkép helyét végül egy szocialista kisváros képe vette át. Ebben a korban számos új utca nyílt, sok esetben a kor ideológiájához kapcsolható elnevezésekkel. A rendszerváltást követő első képviselőtestületre hárult az a feladat, főleg a személynevekkel kapcsolatosan, úgymond "igazságot tegyen". Ez a folyamat természetesen egyáltalán nem volt konfliktusoktól mentes: néhány régi utca visszakapta eredeti nevét (például az Okolicsányi utca, Safáry utca), másokat meghagytak, így a Klapka és az Alkotmány utca megmaradt ebben az alakban. Bevett megoldás volt a szocialista személynevek egy részének elhagyása: Ligeti Károly utcából Liget utca, Mező Imre utcából Mező utca, Korvin Ottó utcából Korvin utca (ebben az esetben ráadásul visszakapta az utca az eredeti elnevezést).

Sajnos egy régi adósságát Kiskőrös városának nem sikerült megoldani, ez pedig a városért, közösségért, fejlődésért sokat tevő helyi múltbeli személyiségek bevonása az utca elnevezésekbe.

Csupán szemléltetésképpen szeretném jelezni, hogy jelenleg a településen több mint 150 darab utcanév található (a külterületi elnevezések közül nem mind került beszámításra). A teljesség igénye nélkül ebből:

|  |  |
| --- | --- |
| Történelmi, irodalmi személyről elnevezett(beleértve Petőfi Sándort és családját) | 88 |
| Természeti kép, fogalom (pl. Róna, Diófa utca) | 23 |
| Helynévvel, helységnévvel kapcsolatos (pl. Kassai, Szücsi dűlő) | 19 |
| Fogalom, jelző (pl. Bajtárs, Szép utca) | 16 |
| Helyi személyiségek, családok (pl. Holló János, Soós utca) | 10 |

1. *számú táblázat: Kiskőrös utcaneveinek csoportosítása az elnevezések típusa szerint*

A táblázatból is jól látható, hogy a helyi személyiségekről, családokról elnevezett utcákból, közterületekből igencsak híján van a település (az egész lista mindössze 6,4 %-a), holott semmi sem indokolja az ilyen szintű marginális jelenlétet.

Mivel az alábbi oldalakon bemutatott 4 darab utca esetében törvény kötelezi a képviselőtestületet a nevek megváltoztatására, javasoljuk, hogy az új elnevezés során mindenképpen helyi, a közösségért és a településért jelentős cselekedetet véghezvivő személyek neveit adományozza. Meg kell azonban jegyeznünk, hogy az utcanév megválasztása során a közösségteremtő, és nem pedig a megosztó jellegnek kell dominálnia, éppen ezért az alább javasolt személyek listáját is ennek szellemében állítottuk össze, röviden vázolva életművüket, alátámasztandó jelenlétük jogosságát. A lista természetesen számos érv és ellenérv ütköztetése mellett született meg, rajtuk kívül még nagyon is sok felmenőnk, esetleg innen elszármazott egykori kiskőrösi ember érdemel akár utcanevet, akár épületnevet, vagy emléktáblát a városban. Ebből kifolyólag javasoljuk, hogy a közeli, vagy távoli jövőben az új utcák megnyitásakor, amennyiben erre lehetőségük adódik, hasonló szellemben járjanak el, hogy a fenti táblázatban a mérleg nyelve, ha nem is kiegyenlítődjön, de legalábbis közelítsen a többi kategóriához.

**A törvény által névváltoztatásra kötelezett utca és az új javaslatok**

Régi név: **Szűcs József utca**

Új név:

***a) Melczer Gyula utca*** (1873-1936): Az 1945 előtti világ közigazgatási modellje jelentősen különbözött a maitól. Mivel Kiskőrös akkoriban szegényebb településnek számított, bevételei nem tették lehetővé a polgármesteri tisztség fenntartását, így ugyan járásközpont volt, az állam képviseletét és a tulajdonképpeni irányítást a főszolgabíró látta el, akit a vármegye alispánja nevezett ki. Kiskőrös leghosszabb ideig szolgáló főszolgabírója a budapesti születésű Melczer Gyula volt. 1906-ban érkezett Kiskőrösre, ahol főbíróként nyugdíjazásáig, 1933-ig tevékenykedett, emellett a helyi evangélikus egyházközség főfelügyelője volt hosszú éveken át. Az első világháborúban több harctéren is szolgált, kitüntetésekkel szerelt le. Hatalmas szerepe volt Kiskőrös fejlődésében, társadalmi életében. A forradalmak és a román megszállás után újra visszavezette a települést a stabilitás útjára. A Petőfi-kultusz lelkes támogatója, legjelentősebb, ma is látható eredménye az ún. második Petőfi-szobor, amely a főtéren hirdeti a nagy költő emlékét 1927 óta. Ekkor már Kiskőrös díszpolgára volt. A nagy világválságon még átvezette a községet, ám harmincas évek radikalizálódását már nem várta meg: 1933-ban kérte nyugdíjazását, majd pár évre rá, 1936-ban Budapesten elhunyt. Csengődön, felesége mellé temették el.

***b) Meskó György utca*** (1893-1977): Meskó György köztiszteletben álló egykori kiskőrösi polgár 1893-ban született, majd iskolái elvégzése után 1913-ban került a kiskőrösi evangélikus népiskolába (ismertebb nevén Csöngős iskola) tanítóként. Kijelenthető, hogy egész életét itt, töltötte, oktatva az ifjúságot, s még az iskola 1948-as államosítása után is tanított, egészen nyugdíjazásáig, több mint 45 éven át. Emellett aktív szereplője volt a társadalmi életnek, több daloskörnek is tagja volt, a negyvenes években egy ideig a tűzoltó énekkart vezette, majd az ötvenes években csatlakozott Kiss Sándor szimfonikus zenekarához. Azonban egy sokkal fontosabb szerep is megadatott neki: 1928-tól tíz éven át parancsnok-helyettese volt az önkéntes tűzoltó testületnek, majd 1938-1959 között parancsnoka. Működése alatt került sor az 1941-es dunai jeges árvízre, amelynek során a tűzoltók erő felett vették ki részüket a mentési munkálatokból, illetve a második világháború végén, a front átvonulása során ez a testület látta el rövid ideig a rend biztosítását. Meskó György számos generáció tanítója, emellett pedig az evangélikus gyülekezet kántora is volt. 1977-ben hunyt el, sírja a kiskőrösi evangélikus temetőben található.